**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „ Dėl KLAIPĖDOS MIESTO SAVIVALDYBĖS TARYBOS 2017 M. LIEPOS 27 D. SPRENDIMO NR. T2-194 „DĖL ATLYGINIMO UŽ TEIKIAMĄ PAILGINTOS DIENOS GRUPĖS PASLAUGĄ SAVIVALDYBĖS BENDROJO UGDYMO MOKYKLOSE DYDŽIO NUSTATYMO“ PAKEITIMO“ PROJEKTO**

1. **Projekto rengimą paskatinusios priežastys.** Klaipėdos miesto savivaldybės tarybos 2017 m. liepos 27 d. sprendime Nr. T2-194 „Dėl atlyginimo už teikiamą pailgintos dienos grupės paslaugą savivaldybės bendrojo ugdymo mokyklose dydžio nustatymo“ nėra numatyti atvejai, kad už paslaugas atlyginimas nemokamas, jeigu švietimo įstaiga nevykdo veiklos dėl objektyvių priežasčių arba vaikas nesinaudoja paslauga dėl ligos.

**2. Parengto projekto tikslai ir uždaviniai.** Parengto sprendimo tikslas – pakeistiKlaipėdos miesto savivaldybės tarybos 2017 m. liepos 27 d. sprendimą Nr. T2-194 „Dėl atlyginimo už teikiamą pailgintos dienos grupės paslaugą savivaldybės bendrojo ugdymo mokyklose dydžio nustatymo“. Uždavinys – papildyti 2.2 papunktį nuostatomis, kad atlyginimas už teikiamą pailgintos dienos grupės paslaugą nemokamas ir tais atvejais, kai mokinys nesinaudoja paslauga dėl ligos arba bendrojo ugdymo mokykla nevykdo veiklos dėl objektyvių priežasčių.

**3. Kaip šiuo metu yra teisiškai reglamentuojami projekte aptarti klausimai.** Šiuo metu galioja Klaipėdos miesto savivaldybės tarybos 2017 m. liepos 27 d. sprendimas Nr. T2-194 „Dėl atlyginimo už teikiamą pailgintos dienos grupės paslaugą savivaldybės bendrojo ugdymo mokyklose dydžio nustatymo“. Galiojančiame sprendime numatyta, kad atlyginimas už teikiamą pailgintos dienos paslaugą nemokamas, jeigu mokinys gauna nemokamą maitinimą arba yra didelių ir labai didelių specialiųjų ugdymosi poreikių.

**4. Kokios numatomos naujos teisinio reglamentavimo nuostatos ir kokių rezultatų laukiama.** Patvirtinus teikiamą sprendimo projektą, nereikėtų mokėti atlyginimo už teikiamą pailgintos dienos paslaugą dar dviem atvejais: 1) kai mokinys nesinaudoja paslauga dėl ligos; 2) kai bendrojo ugdymo mokykla negali teikti paslaugos dėl objektyvių priežasčių.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projekto rengimo metu atsižvelgta į gaunamus tėvų prašymus dėl atlyginimo mažinimo už pailgintos dienos grupės paslaugą tais atvejais, kai vaikas serga arba kai minėta paslauga yra neteikiama dėl objektyvių priežasčių, t. y. kai mokykla nevykdo veiklos ekstremalių situacijų, užkrečiamų ligų epidemijos metu, avarinių situacijų likvidavimo laikotarpiu ir pan. arba kai yra koreguojamas ugdymo procesas.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą parengė Savivaldybės administracijos Ugdymo ir kultūros departamento Švietimo skyriaus vyr. specialistė Vida Bubliauskienė.

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2017 m. liepos 27 d. sprendimo Nr. T2-194 „Dėl atlyginimo už teikiamą pailgintos dienos grupės paslaugą savivaldybės bendrojo ugdymo mokyklose dydžio nustatymo“ lyginamasis variantas, 1 lapas.

Švietimo skyriaus vedėja Laima Prižgintienė